b"\n_START_ARTICLE_\nMichael Palin\n_START_SECTION_\nVia\xc8\x9b\xc4\x83 \xc8\x99i carier\xc4\x83\n_START_PARAGRAPH_\nPalin s-a n\xc4\x83scut \xc3\xaen Broomhill, Sheffield, South Yorkshire. Tat\xc4\x83l s\xc4\x83u a fost un inginer care lucra la o firm\xc4\x83 de metalurgie. \xc8\x98i-a \xc3\xaenceput educa\xc8\x9bia la \xc8\x99coala Birkdale, trec\xc3\xa2nd apoi la Shrewsbury. Pe c\xc3\xa2nd avea cinci ani a avut prima experien\xc8\x9b\xc4\x83 ca actor, interpret\xc3\xa2nd-o pe Martha Cratchit \xc3\xaen reprezentarea \xc8\x99colii a operei lui Charles Dickens A Christmas Carol (\xe2\x80\x9eO felicitare de Cr\xc4\x83ciun\xe2\x80\x9d). La zece ani Palin, interesat de actorie, a \xc8\x9binut un monolog comic \xc8\x99i a citit o pies\xc4\x83 de Shakespeare mamei sale, interpret\xc3\xa2nd toate rolurile. \xc3\x8en 1962 a \xc3\xaenceput s\xc4\x83 studieze istorie modern\xc4\x83 la Brasenose College, Oxford. Al\xc4\x83turi de colegul s\xc4\x83u Robert Hewison a compus \xc8\x99i interpretat pentru prima oar\xc4\x83 material comic, reprezentat la petrecerea de Cr\xc4\x83ciun a universit\xc4\x83\xc8\x9bii. Terry Jones, de asemenea student la Oxford, a vizionat spectacolul, \xc8\x99i s-a decis s\xc4\x83 scrie \xc3\xaempreun\xc4\x83 cu Hewison \xc8\x99i Palin. \xc3\x8en acela\xc8\x99i an Palin s-a \xc3\xaenscris \xc3\xaen Brightside and Carbrook Co-Operative Society Players, \xc8\x99i a devenit cunoscut pentru prima dat\xc4\x83 atunci c\xc3\xa2nd a c\xc3\xa2\xc8\x99tigat un premiu de actorie la un festival de dram\xc4\x83 Co-Op. A participat de asemenea la Oxford Revue, al\xc4\x83turi de Terry Jones._NEWLINE_\xc3\x8en 1966 s-a c\xc4\x83s\xc4\x83torit cu Helen Gibbins, pe care o cunoscuse \xc3\xaen 1959, cu ocazia unei vacan\xc8\x9be \xc3\xaen Suffolk - jude\xc8\x9bul \xc3\xaen care s-a \xc3\xaentors \xc3\xaen anii recen\xc8\x9bi pentru a se stabili. Aceast\xc4\x83 \xc3\xaent\xc3\xa2lnire a servit drept inspira\xc8\x9bie pentru piesa lui Palin East of Ipswich. Cei doi au trei copii, \xc8\x99i cel pu\xc8\x9bin un nepot. Pe c\xc3\xa2nd era \xc3\xaenc\xc4\x83 un bebelu\xc8\x99, fiul s\xc4\x83u William a avut o apari\xc8\x9bie fulger \xc3\xaen Monty Python and the Holy Grail, interpret\xc3\xa2ndu-l pe Sir Not-appearing-in-this-film (\xe2\x80\x9eSir Nu-apare-\xc3\xaen-acest-film\xe2\x80\x9d)._NEWLINE_Dup\xc4\x83 ce a terminat facultatea, \xc3\xaen 1965, Palin a ajuns prezentatorul unui pop show comic, intitulat Now!, transmis de \xe2\x80\x9eTelevision Wales and the West\xe2\x80\x9d. \xc3\x8en acela\xc8\x99i timp Palin a fost contactat de Jones, care terminase universitatea cu un an \xc3\xaenainte, pentru a-l ajuta la un documentar teatral av\xc3\xa2nd ca tem\xc4\x83 sexul de-a lungul epocilor. De\xc8\x99i acest proiect a fost p\xc3\xa2n\xc4\x83 la urm\xc4\x83 abandonat, i-a adus pe Palin \xc8\x99i pe Jones \xc3\xaempreun\xc4\x83 ca duo creativ, \xc8\x99i cei doi au ajuns s\xc4\x83 compun\xc4\x83 scenarii comice pentru emisiuni BBC precum The Ken Dodd Show, The Billy Cotton Bandshow, sau The Illustrated Weekly Hudd. Au f\xc4\x83cut parte de asemenea din echipa de scenari\xc8\x99ti ai The Frost Report, al\xc4\x83turi de Frank Muir, Barry Cryer, Marty Feldman, Ronnie Barker, Ronnie Corbett, Dick Vosburgh, \xc8\x99i viitorii membri ai lui Monty Python Graham Chapman, John Cleese \xc8\x99i Eric Idle. De\xc8\x99i membrii Monty Python se cunoscuser\xc4\x83 deja, The Frost Report a fost prima ocazie \xc3\xaen care to\xc8\x9bi membrii britanici ai grupului (Terry Gilliam era american) au lucrat \xc3\xaempreun\xc4\x83. \xc3\x8en timpul difuz\xc4\x83rii The Frost Report, cuplul Palin/Jones a contribuit cu material la dou\xc4\x83 emisiuni prezentate de John Bird\xc2\xa0: The Late Show \xc8\x99i A series of Bird's. Pentru A series of Bird's echipa Palin/Jones a trebuit pentru prima dat\xc4\x83 s\xc4\x83 compun\xc4\x83 o nara\xc8\x9biune, \xc3\xaen locul sketchurilor scurte cu care erau obi\xc8\x99nui\xc8\x9bi._NEWLINE_Dup\xc4\x83 The Frost Report echipa Palin/Jones a lucrat \xc3\xaen calitate de actori \xc8\x99i scenari\xc8\x99ti la showul Twice a fortnight, al\xc4\x83turi de Graeme Garden, Bill Oddie \xc8\x99i Jonathan Lynn, precum \xc8\x99i la showul comic pentru copii (care p\xc3\xa2n\xc4\x83 la urm\xc4\x83 a ajuns s\xc4\x83 fie vizionat \xc8\x99i de adul\xc8\x9bi) Do Not Adjust Your Set, al\xc4\x83turi de Idle \xc8\x99i David Jason. Anima\xc8\x9biile pentru Do Not Adjust Your Set au fost opera lui Terry Gilliam, recomandat de Cleese, care pentru prima dat\xc4\x83 a lucrat al\xc4\x83turi de Palin \xc8\x99i Jones. Dornic de a lucra cu Palin, f\xc4\x83r\xc4\x83 Jones, Cleese l-a rugat pe acesta s\xc4\x83 colaboreze la How to Irritate People, \xc3\xaempreun\xc4\x83 cu Graham Chapman \xc8\x99i Tim Brooke-Taylor. Echipa Palin/Jones s-a reunit pentru The Complete and Utter History of Britain._NEWLINE_\xc3\x8en aceast\xc4\x83 perioad\xc4\x83 Cleese l-a contactat pe Palin privind spectacolul ce avea s\xc4\x83 devin\xc4\x83 Monty Python's Flying Circus. Mul\xc8\x9bumit\xc4\x83 contribu\xc8\x9biei lor la The Frost Report \xc8\x99i alte emisiuni, lui Chapman \xc8\x99i Cleese li s-a oferit un spectacol de c\xc4\x83tre BBC, dar Cleese avea dubii privind un two-man show din mai multe motive, printre care personalitatea dificil\xc4\x83 a lui Chapman. \xc3\x8en acela\xc8\x99i timp succesul de la Do Not Adjust Your Set a avut drept rezultat oferta primit\xc4\x83 de Palin, Jones, Idle, \xc8\x99i Gilliam de a avea proprie emisiune, \xc8\x99i, pe c\xc3\xa2nd se aflau \xc3\xaenc\xc4\x83 \xc3\xaen preg\xc4\x83tiri, Palin a acceptat propunerea lui Cleese \xc8\x99i i-a adus \xc8\x99i pe Idle, Jones, \xc8\x99i Gilliam. Astfel formarea grupului \xe2\x80\x9eMonty Python\xe2\x80\x9d a fost considerat\xc4\x83 rezultatul dorin\xc8\x9bei lui Cleese de a lucra al\xc4\x83turi de Palin, \xc8\x99i al hazardului.\n_START_SECTION_\nMonty Python\n_START_PARAGRAPH_\n\xc3\x8en Monty Python, Palin a avut mai multe roluri, variind de la entuziasm maniacal (precum t\xc4\x83ietorul de lemne din c\xc3\xa2ntecul respectiv) la calm imperturbabil (precum v\xc3\xa2nz\xc4\x83torul din \xe2\x80\x9ePapagalul mort\xe2\x80\x9d, proprietarul magazinului de br\xc3\xa2nz\xc4\x83, sau func\xc8\x9bionarul po\xc8\x99tal). Ca om cinstit a fost adeseori \xc8\x9binta m\xc3\xa2niei cresc\xc3\xa2nde a personajelor interpretate de John Cleese._NEWLINE_Palin a scris de multe ori \xc3\xaen colaborare cu Terry Jones, inclusiv \xe2\x80\x9eC\xc3\xa2ntecul t\xc4\x83ietorului de lemne\xe2\x80\x9d \xc8\x99i Spam. Unele sketchuri au fost scrise de Palin singur (sau \xc3\xaencepute de el), precum \xe2\x80\x9eInchizi\xc8\x9bia spaniol\xc4\x83\xe2\x80\x9d, care a f\xc4\x83cut popular\xc4\x83 fraza \xe2\x80\x9eNimeni nu se a\xc8\x99teapt\xc4\x83 la Inchizi\xc8\x9bia spaniol\xc4\x83\xc2\xa0!\xe2\x80\x9d._NEWLINE_Aceste sketchuri abordeaz\xc4\x83 situa\xc8\x9bii din via\xc8\x9ba de zi cu zi\xc2\xa0: conversa\xc8\x9bie banal\xc4\x83 \xc3\xaentr-un salon; cinatul \xc3\xaen ora\xc8\x99; \xc8\x99i introduc un element nea\xc8\x99teptat\xc2\xa0: cardinali ai Inchizi\xc8\x9biei spaniole; un om incredibil de obez, cu numele improbabil de Creosote. De acolo, Palin \xc8\x99i Jones \xc3\xaencep s\xc4\x83 elaboreze asupra mediului nou creat, duc\xc3\xa2ndu-l la extreme logice sau ilogice\xc2\xa0: osp\xc4\x83tarul \xc3\xaei ofer\xc4\x83 m\xc3\xa2ncare domnului Creosote p\xc3\xa2n\xc4\x83 acesta explodeaz\xc4\x83, acoperindu-i pe clien\xc8\x9bi cu intestine; sau cardinalii \xc3\xaencearc\xc4\x83 s\xc4\x83 tortureze o b\xc4\x83tr\xc3\xa2nic\xc4\x83 cu perne moi \xc8\x99i scaune confortabile."